…………………………

………………………… 2021 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на съвместна Наредба на министъра на земеделието, храните и горите и министъра на околната среда и водите за условията и минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните

**УВАЖАЕМА ГОСПОЖО МИНИСТЪР,**

На основание чл. 26 от Закона за защита на животните внасям за одобрение проект на съвместна Наредба на министъра на земеделието, храните и горите и министъра на околната среда и водите за условията и минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните.

**Причини, които налагат приемането на акта**

До настоящия момент няма издадена Наредба, която да регламентира минималните изисквания за отглеждане и участие на животни в циркове, вариетета и други увеселителни заведения, както и необходимите професионални умения на лицата, които се грижат за животните. За първи път в подзаконов нормативен акт се уреждат минималните условия за отглеждане и участие на определени видове животни в програмите на циркове, вариетета, делфинариуми и други увеселителни заведения, както и изисквания към собствениците на горепосочените обекти, собствениците на животни и персонала, полагащ необходимите грижи.

**Цели**

Представеният проект на Наредба има за цел да регламентира минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните. Уредени са общите минимални изисквания за отглеждане на животните, храна и вода, обслужващ персонал, ветеринарномедицинско обслужване и транспортиране, съобразно хуманното отношение и етика към животните, опазване на здравословното им състояние и удовлетворяване на техните биологични изисквания.

Чрез разписване на минималните изисквания към вътрешните и външни съоръжения на обектите по местодомуване на животните, транспортните клетки и съоръженията на животните по време на гастрол се постига удовлетворяване на техните физиологически и поведенчески особености при транспортирането и настаняването им за отглеждане и гастрол, минимизиране на стреса, защита и хуманно отношение, и други. Специфичните изисквания за отглеждане на животни в обектите по местодомуване засягат питомни хищници от семейство порови, питомни кучета и котки, питомни копитни бозайници, питомни зайци и гризачи, птици и влечуги, китоподобни (вид афала и обикновен делфин), като по този начин се цели да бъдат обхванати групите животни, които се отглеждат и участват в циркове, вариетета и други увеселителни заведения.

Към проекта на Наредба са включени девет броя приложения с конкретни изисквания към местата за настаняване на специфичните групи животни, откритите и закрити участъци, в които са настанени копитните бозайници и хищници, размери на помещения, боксове, клетки и заграждения за настаняване на кучета, честота на осигуряване на достъп до храна на котки и кучета според възрастта им, минимални изисквания към площта на отглеждане на зайци и гризачи, минимални размери на басейните и изисквания към водата в делфинариумите и съотносимата документация, която се води в цирковете, вариететата и други увеселителни заведения. Приложенията имат за цел да дадат насоки и да улеснят в максимална степен работата на заинтересованите страни, както и да подобрят тяхната отчетност и контрол.

С проекта на Наредба са регламентирани и изискванията при работа с животните, дресура, репетиции и участие в представления, което е особено важно и има за цел опазване на тяхното здраве, благосъстояние, естествено поведение и защита от наранявания и злополуки.

Посочени са компетентните органи и осъществявания контрол от страна на Регионалните инспекции по околната среда и водите и Областните дирекции по безопасност на храните, предвид компетенциите им съгласно Закона за защита на животните. Осъществяваният контрол от страна на компетентните органи, на база проверка за съответствие с изискванията на подзаконовия нормативен акт, ще допринесат за по-добър надзор върху тези обекти, условията в тях, както и подобряване хуманното отношение и здравеопазване на животните, участващи в представления.

За действащите циркове, вариетета и други увеселителни заведения е предоставен срок до 5 години да се приведат в съответствие с новите изисквания на Наредбата, като за делфинариумите срокът е до 10 години.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания по бюджетите на Министерството на земеделието, храните и горите и Министерство на околната среда и водите.

Проектът на нормативен акт ще окаже въздействие върху собствениците на циркове, вариетета и други увеселителни заведения, в които се отглеждат и участват животни, във връзка с въведените изисквания.

**Анализ за съответствие с правото на Европейския съюз**

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

**Очаквани резултати от прилагането на акта**

С приемането на Наредбата ще се създаде нормативна уредба за минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните, в изпълнение на чл. 26 от Закона за защита на животните. С прилагането на акта се очаква защита и гарантиране здравето и хуманното отношение към специфичните групи животни, които участват в представленията на горепосочените обекти.

**Информация за проведените обществени консултации**

На 16.11.2020 г. предложеният проект на Наредба е представен за предварителни обществени консултации по електронен път на цирк Балкански, цирк Иванов и делфинариум гр. Варна със 7-дневен срок за предложения и становища. Целесъобразните бележки и предложения са отразени.

Съгласно чл. 26, ал. 3 и 4 от Закона за нормативните актове, проектите на Наредба и доклад (мотиви) са публикувани на интернет страниците на Министерството на земеделието, храните и горите и Министерството на околната среда и водите, и на Портала за обществени консултации, като на заинтересованите лица е предоставен 30-дневен срок за предложения и становища.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страниците на Министерството на земеделието, храните и горите и Министерството на околната среда и водите и на Портала за обществени консултации.

Проектът на Наредба за условията и минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 26 от Закона за защита на животните предлагам да издадете предложения проект на съвместна Наредба на министъра на земеделието, храните и горите и министъра на околната среда и водите за условията и минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните.

|  |  |
| --- | --- |
| **Приложениe:**  | 1. Проект на Наредба;
2. Справка за отразяване на становищата, постъпили при съгласуването на проекта на Наредба;
3. Справка за отразяване на постъпилите бележки и предложения от проведената обществена консултация;
4. Постъпилите становища.
 |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*